Udkast til AFGØRELSE TRUFFET AF DET BLANDEDE EØS-UDVALG om ændring af bilag XI (tjenesteydelser på telekommunikationsområdet) til EØS-aftalen - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. Af hensyn til retssikkerheden og ensartetheden skal Det Blandede EØS-Udvalg indarbejde al relevant fællesskabslovgivning i EØS-aftalen snarest muligt efter vedtagelsen.

2. Det Blandede EØS-Udvalg bør derfor vedtage vedlagte afgørelse om ændring af bilag XI til EØS-aftalen ved tilføjelse af de nyligt vedtagne retsakter inden for tjenesteydelser på telekommunikationsområdet. Denne afgørelse vedrører:

- 399 L 0093: Europa-Parlamentets og Rådets direktiv 1999/93/EF af 13. december 1999 om en fællesskabsramme for elektroniske signaturer (EFT L 13 af 19.1.2000, s. 12).

3. Forslaget omfatter standardtilpasninger vedrørende forbindelser med tredjelande. Lignende tilpasninger indføjes regelmæssigt, når forbindelser med tredjelande vedrører retsakter i bilag XI, såsom direktivet vedrørende tilladelser 97/13/EF og direktivet vedrørende samtrafik 97/33/EF. I den oprindelige udgave af aftalen var disse anført under finansielle tjenesteydelser, f.eks. Rådets første direktiv 79/267/EØF vedrørende livsforsikringsvirksomhed.

4. I henhold til artikel 1, stk. 3, litra a), i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet Fællesskabets holdning til afgørelser, der omfatter udvidelse af fællesskabslovgivningen med substansændringer.

5. Rådet anmodes om at godkende vedlagte udkast til afgørelse med henblik på vedtagelse i Det Blandede EØS-Udvalg.

Udkast til AFGØRELSE TRUFFET AF DET BLANDEDE EØS-UDVALG om ændring af bilag XI (tjenesteydelser på telekommunikationsområdet) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Bilag XI til aftalen blev ændret ved afgørelse nr. ... truffet af Det Blandede EØS-Udvalg den ... [1].

[1] EFT L ...

(2) Europa-Parlamentets og Rådets direktiv 1999/93/EF af 13. december 1999 om en fællesskabsramme for elektroniske signaturer [2] bør indarbejdes i aftalen.

[2] EFT L 13 af 19.1.2000, s. 12.

(3) Bestemmelserne vedrørende tredjelande i direktiv 1999/93/EF bør tilpasses i forbindelse med aftalen,

TRUFFET FØLGENDE AFGØRELSE:

Artikel 1

Følgende indsættes i bilag XI til aftalen efter punkt 5g (Europa-Parlamentets og Rådets direktiv 98/34/EF):

"5h. 399 L 0093: Europa-Parlamentets og Rådets direktiv 1999/93/EF af 13. december 1999 om en fællesskabsramme for elektroniske signaturer (EFT L 13 af 19.1.2000, s. 12).

Direktivets bestemmelser gælder i forbindelse med aftalen med følgende tilpasninger:

(a) i artikel 7, stk. 1, litra c), indsættes udtrykket 'eller mellem en EFTA-stat og tredjelande eller internationale organisationer' efter udtrykket 'organisationer';

(b) i de i artikel 7, stk. 2, nævnte situationer holder de kontraherende parter hinanden underrettet og efter anmodning finder der konsultationer sted i Det Blandede EØS-Udvalg;

(c) såfremt Fællesskabet forhandler med et tredjeland om markedsadgang for EF-virksomheder i henhold til artikel 7, stk. 3, tilstræber det at opnå ligebehandling for EFTA-staternes virksomheder."

Artikel 2

Teksterne til Europa-Parlamentets og Rådets direktiv 1999/93/EF på islandsk og norsk, som offentliggøres i EØS-tillægget til De Europæiske Fællesskabers Tidende, er autentiske.

Artikel 3

Denne afgørelse træder i kraft den ... 2000, forudsat at Det Blandede EØS-Udvalg har modtaget alle fornødne meddelelser i henhold til aftalens artikel 103, stk. 1 [3].

[3] Forfatningsmæssige krav angivet./Ingen forfatningsmæssige krav angivet.]

Artikel 4

Denne afgørelse offentliggøres i EØS-afsnittet i og EØS-tillægget til De Europæiske Fællesskabers Tidende.

Udfærdiget i Bruxelles, den ... 2000.

På Det Blandede EØS-Udvalgs vegne

F. Barbaso Formand

G. Vik E. Gerner Sekretærer for Det Blandede EØS-Udvalg